Nariadenie Komisie (ES) č. 623/98
z 19. marca 1998,
ktorým sa mení a dopĺňa nariadenie (ES) č. 577/97, ktorým sa stanovujú určité podrobnosti pravidiel uplatnenia nariadenia Rady (ES) č. 2991/94, ktorým sa stanovujú normy pre roztierateľné tuky a nariadenia Rady (EHS) č. 1898/87 o ochrane označení používaných pri predaji mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1898/87 z 2. júla 1987 o ochrane označení používaných pri predaji mlieka a mliečnych výrobkov [1], naposledy zmenené a doplnené Aktom o pristúpení Rakúska, Fínska a Švédska, najmä na jeho článok 4 odsek 2,
keďže článok 3 nariadenia Komisie (ES) č. 577/97 z 1. apríla, ktorým sa stanovujú určité podrobnosti pravidiel uplatnenia nariadenia Rady (ES) č. 2991/94, ktorým sa stanovujú normy pre roztierateľné tuky a nariadenia Rady (EHS) č. 1898/87 o ochrane označení používaných pri predaji mlieka a mliečnych výrobkov [2], naposledy zmenené a doplnené nariadením (ES) č. 2181/97 [3], zavádza pravidlá používania označenia "maslo" pre zložené výrobky, ako ich definuje článok 2 odsek 3 nariadenia (EHS) č. 1898/87; keďže tento článok ustanovuje, že minimálny obsah mliečneho tuku v zložených výrobkoch s označením "maslo" je 75 %;
keďže článok 4 nariadenia (ES) č. 577/97 upresňuje postup, ktorý treba dodržať na účely získania oprávnenia na používanie označenia "maslo" pre zložené výrobky, ktorých podstatnú časť tvorí maslo, ale pri ktorých z technických a/alebo organoleptických dôvodov nemožno rešpektovať 75 % minimálny obsah mliečneho tuku;
keďže skúsenosti preukázali, že tento postup by bolo ťažké uplatniť pri každom jednom prípade tak, aby sa zabezpečila spravodlivosť a dôslednosť; keďže na označenie zložených výrobkov, ktoré obsahujú maslo, by sa mali uplatniť jednoduché pravidlá, ktoré možno ľahko pochopiť; keďže by tieto pravidlá mali zohľadniť vývoj trhu so zloženými výrobkami;
keďže všeobecné pravidlo, ktoré umožňuje používanie označenia "maslo" pre zložené výrobky, ktorých podstatnú časť tvorí maslo, ktorého minimálny obsah mliečneho tuku je menej ako 75 % a aspoň 62 %, bude prijateľné, ak toto označenie zahrnie termín, ktorý zabezpečí, že označenie nebude zavádzať spotrebiteľa;
keďže výrobky, ktoré obsahujú maslo, cukor a alkoholický nápoj tvoria presne stanovenú skupinu zložených výrobkov s osobitnými črtami; keďže by sa na používanie označenia "maslo" pri týchto výrobkoch malo prijať špeciálne ustanovenie;
keďže aby sa zabezpečilo, že ciele nariadenia (EHS) č. 1989/87 sa so zreteľom na široké spektrum obsahu mliečneho tuku v zložených výrobkov, ktoré budú môcť ťažiť z používania označenia "maslo", dosiahnu úplne, je potrebné, aby sa pri používaní tohto označenia vytvorila podmienka, aby bol obsah mliečneho tuku vyznačený na etikete výrobku;
keďže Riadiaci výbor pre mlieko a mliečne výrobky nepredložil svoje stanovisko v rámci lehoty, ktorú stanovil jeho predseda,
PRIJALA TOTO NARIADENIE:
Článok 1
Nariadenie (ES) č. 577/97 sa mení a dopĺňa takto:
1. Článok 3 sa nahrádza týmto textom:
"Článok 3
1. Označenie "maslo" sa môže používať pre zložené výrobky, ktorých podstatnú časť v zmysle článku 2 odseku 3 nariadenia (EHS) č. 1898/87 tvorí maslo, ak konečný výrobok obsahuje aspoň 75 % mliečneho tuku a bol v zmysle časti A odseku 1 prílohy k nariadeniu (ES) č. 2991/94 vyrobený výhradne z masla a ostatných pridaných prísad uvedených v opise.
2. Označenie"maslo" sa môže použiť pre zložené výrobky, ktoré obsahujú menej ako 75 % a aspoň 62 % mliečneho tuku, ak spĺňajú ostatné požiadavky upresnené v odseku 1 a ak označenie výrobku zahŕňa termín "maslový prípravok".
3. Derogáciou z odsekov 1 a 2 možno označenie "maslo" použiť v spojení so slovom alebo slovami na označenie výrobkov uvedených v prílohe III, ktoré obsahujú aspoň 34 % mliečneho tuku.
4. Používanie označenia "maslo" podľa odsekov 1, 2 a 3 podlieha požiadavke uviesť obsah mliečneho tuku a ak ostatné pridané prísady obsahujú tuk, tiež celkový obsah tuku na etikete a prevedení výrobku.
5. Termín "maslový prípravok" v odseku 2 a označenia v odseku 4 sa musia uviesť na nápadnom mieste a byť ľahko viditeľné a jasne čitateľné."
2. Článok 4 sa vypúšťa.
3. Príloha k tomuto nariadeniu je prílohou III.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie sa bude uplatňovať od 1. septembra 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 19. marca 1998